作者:常建
標題:古意三首
內容:二妃方訪舜，萬裡南方懸。遠道隔江漢，孤舟無歲年。不知蒼梧處，氣盡呼青天。愁淚變楚竹，蛾眉喪湘川。後人立為廟，累世稱其賢。過客設祠祭，狐狸來坐邊。懷古未忍還，猿吟徹空山。明月照高閣，綵女褰羅幕。歌舞臨碧雲，簫聲沸珠箔。青鸞臨南海，天上雙白鶴。萬裡齊翼飛，意求君門樂。玉霄九重閉，金鎖夜不開。兩翅自無力，愁鳴雲外來。態深入空貴，世屈無良媒。俯仰顧中禁，東飛白玉臺。楚王竟何去，獨自留巫山。偏使世人見，迢迢江漢間。駐舟春溪裡，皆願拜靈顏。寤寐見神女，金沙鳴佩環。閑豔絕世姿，令人氣力微。含笑竟不語，化作朝雲飛。